बृहत्संहिता/अध्यायः ६१
६१ श्वलक्षणाध्यायः ।।
पादाः पञ्चनखास्त्रयो +अग्रचरणः षड्भिर्नखैर्दक्षिणस्	
ताम्रओष्ठाग्रनसो मृगेश्वरगतिर्जिघ्रन्भुवं याति च ।	
लाङ्गूलं ससटं दृगृक्षसदृशी कर्णौ च लम्बौ मृदू	
यस्य स्यात्स करोति पोष्टुरचिरात्पुष्टां श्रियं श्वा गृहे ।।	६१.०१ ।। 
पादे पादे पञ्च पञ्चाग्रपादे	
वामे यस्याः षण्नखा मल्लिकाक्ष्याः ।	
वक्रं पुच्छं पिङ्गलालम्बकर्णा	
या सा राष्ट्रं कुक्कुरी पाति पुष्टा[क्.पोष्टुः] ।।	६१.०२ ।।